Søren Krarup (DF), 2004-03-12:
Lad det være sagt med det samme: Vi støtter fuldstændig dette lovforslag, og vi hilser det velkommen.
For det første er det naturligvis godt, at der for fremtiden åbnes mulighed for at standse det dybt ubehagelige misbrug af udenlandske kvinder, der har fundet sted.
For det andet er det godt, at der gribes ind over for de genopdragelsesrejser, hvormed udenlandske familier bosat her i landet har forhindret, at deres børn fik et integreret forhold til dansk kultur.
De, der sender deres børn til det, de opfatter som deres egentlige hjemland, burde drage konsekvensen og rejse tilbage til dette hjemland.
Det skal der ikke lægges skjul på. For det tredje er det godt, at der gribes ind over for det forargelige forhold, at flygtninge, der hævder at være forfulgt i deres hjemland, rejser til dette hjemland på ferie.
Endnu et groft misbrug, der fortæller, hvor usandfærdige forholdene har været på flygtningeområdet, og hvorledes svindel og bedrag har haft alt for let spil i kraft af danskernes godtroenhed og naivitet.
For det fjerde er det både godt og på tide, at der gribes ind over for religiøse forkyndere, og dette forhold vil jeg godt opholde mig ved et stykke tid.
Vi har jo nemlig hørt religiøse kredse her i landet klage over dette som et indgreb imod både religionsfriheden
og forkyndelsesfriheden
Selv folkekirkelige kredse, der er skyldige at vide en smule om luthersk kristendom, der er grundlaget for traditionen og også lovgivningen her i landet, hengiver sig til det vitterlige vrøvl og den politiske korrekthed vedrørende dette punkt.
De hævder, at man med denne lovgivning fratager forkyndere muligheden for at forkynde frit, idet de udenlandske forkyndere ikke må bringe sig i modsætning til, som det hedder, de grundlæggende værdier i et demokratisk samfund.
Jeg må indrømme, at jeg har visse betænkeligheder ved denne sidste formulering.
Den synes mig at minde mere om demokratisme end om demokrati.
Hvorfor ikke sige den danske grundlov i stedet for demokratiske værdier?
Her er jo frihedsrettighederne, her er kernen i demokratiet opført. Når dette er sagt og denne betænkelighed fremført, så gælder det, at der slet ingen grund er til at falde på halen over den forargelse, som disse religiøse kredse udfolder.
For præster i folkekirken gælder det også ifølge tjenestemandsloven, at de såvel i som uden for tjenesten skal vise sig værdige til den agtelse og tillid, som stillingen kræver.
Selvfølgelig er udenlandske religiøse forkyndere ikke hævet over dansk lov, fordi de er udenlandske og religiøse.
Anslag imod den offentlige orden skal standses, dødstrusler mod andre skal straffes.
Der er god grund til at holde et vågent øje med dem, der under navn af religiøse forkyndere kommer ind i landet.
Det religiøse i sig selv er ikke uden videre en kvalifikation, der hæver nogle over andre.
Jeg havde lyst til her at tilføje, hvad jeg har fået at vide via en pakistansk kilde, at muslimske imamer, der kommer hertil, altid kalder sig selv professor.
Og jeg fik lyst til at sige, at der var grund til at stille dem over for det krav, at de derhjemmefra først skulle have bestået en prøve, der viste, at de talte et europæisk hovedsprog, for det andet at de skulle underskrive en række løfter om, hvordan de ville opføre sig i Danmark, før de kom til Danmark, så man havde noget at holde dem fast på.
Men lad mig sige, at der er grund til at forholde sig nøgternt og kontant til dette såkaldt religiøse område, der som sådan vil påberåbe sig en særlighed, vi som evangelisk-lutherske i dette land ikke skal tilstå dem, vi, der sagde nej til pavens særlighed og siger nej til imamers særlighed.
Lad dem holde dansk lov, lad dem være loyale imod Danmark, og lad ikke ukristelige antilutherske organisationer - er jeg lige ved at sige - som Danske Kirkers Samråd og Det mellemkirkelige Råd forvirre integrationsministeren på dette punkt.
For det femte hilser vi opstramningen af regler om udlændinge på tålt ophold og om bistand til ulovligt ophold velkommen.
Det sidste har som bekendt at gøre med bl.a. en dansk sognepræst, hvis gerninger der er er al god grund til at standse. Vi har respekt for den, der følger sin samvittighed, men vi har slet ingen respekt for den, der vil bruge samvittigheden til at slippe for straf.
Lad ham gøre, hvad han synes han skal, men lad ham ikke tro, at han i kraft af sin samvittighed er hævet over loven.
Igen er det den evangelisk-lutherske kristendom, der sætter tingene på plads. Vi er kort sagt tilfredse med forslaget, og vi støtter det ubetinget.